Torsdag eftermiddag var der demonstration i Rigsdagsgården ved Christiansborg, hvor mere eller mindre tildækkede mænd og kvinder i alle aldre troppede op for at vise deres utilfredshed med Folketingets beslutning om et forbud mod niqab og burka.

Blandt de mange farvede tørklæder og filmende iPhones talte store skilte med sorte og røde bogstaver: 'Tildækningsforbud = undertrykkelse & hyklerisk', 'stop med at genere muslimer' og 'fingrene væk fra min niqab'.

Demonstrationen var arrangeret via Facebook af bevægelsen Party Rebels, der opfordrede folk til at medbringe kreativ maskering eller komme iført den enkeltes traditionelle beklædning. 'Vis at vi står sammen imod uretfærdighed på tværs af kultur og religion' står der på begivenhedens Facebook-event.



Burkaforbuddet, som forslaget er blevet omtalt og kendt som, er dermed en realitet. Loven træder i kraft pr. 1. august 2018 og kommer reelt til at betyde, at man modtager en bøde på 1.000 kroner af politiet, hvis man bevæger sig rundt i offentligheden iført niqab eller burka. Sker overtrædelsen fire gange eller mere, hæves bøden til 10.000 kroner.